भारतनि जारिमिनाव देवालि फालिनायनि सायाव फोरमायनाय दंब्लाबो देवालिखौ माब्ला, मा समनिफ्राय आरो सोर फालिजेनबोनाय बेनि सायाव रोखा मिथिनाय जाया। देवालिया जाबाय स्रांनि फालिथाइ। देवालि फालिनायनि आसोल थांखियानो जाबाय मानसिनि गोसो आरो गोसो सिंनि गाज्रि साननायखौ स्रां खालामनानै गोजान खालामनाय होननानै फोथाइ बोदों आरो फोथायबाय दं । नाथाय दानि समाव मानसिनि गोसोफोरखौ खोमसिया साग्लोबनानै दं । जायनि थाखाय बि बिखौ सैलाया, सुखुलाया आरो गोरोबलाया। मोनसे बाथ्राया थिगदि देग्लायनि देवालिया क’रना जिउसानि थाखाय स्रां जानो हायाखै। बे क’रनानि थाखायनो हादराव रांखान्थिनि बेलायाव गोबां खहा जादों । बिदि क’रना जिउसानि साग्लोबसारनाय समावनो देवालिखौ सुबुं माहारिया फालिदों । दासान्दै क’रना जिउसानि थाखाय देवालियाव फटका आरो बेरग्रा मुवाफोर गावनाय खम नुनो मोनदों। देवालिनि उन साननि फुजाखौ कालि फुजा एबा स्यामा फुजा होननानैबो मिथिगौ। कालि फुजानि हराव देवालि फालिनाय जायो। फोरमायथावदि रांखान्थि हेफाजाब मोनै आरो जेब्लाबो नांगौ बादि जानाय-लोंनायफोरनि अनगायै बायदि मुवाफोरनि बेसेन बांदोंब्लाबो सरासनस्रा सुबुंफोरा गाजा-गोमजा देवालिखौ फालिनो हायाखैब्लाबो फिसायै फालिनाय नुनो मोनदों। स्रांनि फालिथायाव आलारि बाथिखौ लारि-लारियै फोजोंनानै दसेनि थाखायबाबो स्रां खालामनानै होयो। बेनि अनगायैबो फटका आरो बेरग्रा मुवा गावनानै सरासनस्रा सुबुंफोरा रंजानायनि लैथोयाव गब’योमोन । खायसेबा देवालिनि मुङाव जुवा गेलेनाय जायो। बे गेलेनायाव हरसेयावनो सोरबा रांनि कुबेरजों अनजायो आरो सोरहाबा सिलिंखार जानाय नुनो मोनो । गोदोनिफ्राय ननि -दखाननि लांगोनाफोराव थालिर बिफां गायनानै आलारि बाथि एबा मम सावनानै स्रां खालामनाय नुयो। बेखौनो बुङो स्रांनि फालिथाइ। मिथिनो मोननाय बादिब्ला बोसोरफ्रोमबो भारत हादराव फटका आरो बेरग्रा मुवा गावनायनि मुङाव कौटि-कौटि रां खरस खालामनाय जायो। बे खरसाखौ खम खालामनानै बाहायोब्ला मोजां जायो। बे फटका आरो बेरग्रा मुवाफोर गावनायनि खरसा रांखौ गोरिब फरायसा एबा नखरनो जानायनि आदार बायदि बायनानै हरजायो। फोथायनाय दंदि माय फोथाराव गोबां एम्फौ-इनला थायो । बे एम्फौ-एनलाफोरा बे देवालिनि सावनाय स्रांखौ नुनानै फैयो। आरो बे एम्फौफोरा बियाव फैनानै थैयो। बेनिफ्रायनो एम्फौ-एनलाफोरखौ खम जायो होनानै फोथायना दं । बिनिखायनो बे फालिनायनि जोहै आबाद फोथारफोरा मोजां जायो। आथिखालाव नाथाय कारेन्टनि साथिफोरखौसो बाहायनाय नुयो । मख’नो गोनां हाजों दानाय बे स्राङा रायजोनि खना-खनला जायगाफोरखौ दसेनि थाखाय सोरां खालामगोन । खोमसिया हरसेनि थाखायबाबो गोजान जागोन । बे स्रांजोंनो सुबुं माहारिनि गाज्रिया जायखारथों। गिख्रंथाव थासारीयावनो दि सुबुं माहारिफोरा थानो हानायजों लोगोसे फोथायलायनायाव थानो हायो, बिनिनो दिन्थिनेरसोन जाथों । सुबुंफोरा रंजानायखौ दिन्थिनो थाखाय समजों लोगोसे फटका, बेरग्रा मुवाफोरजों दिन्थिनो हमदों । फटका, बेरग्रा मुवानि मुङाव मोनसे फालिथायनि थाखाय कौटि-कौटि रांखौ खरसा आरोष दसेनि रंजानायनि थाखाय सानसेयावनो कौटि-कौटि रां खरसा खालामनाया जेबो बानबुंथि गैया। जायनि थाखाय बे खरसाखौ गावनो माबा खालामनायनि राहा लानो हायो। बे रांजोंनो सोरबा गोरिब नखर एबा सुबुंनो जाग्रा आदार एबा मेथायफोर जाहोनानै सानसेनि थाखाय हेफाजाब होनो हायो। दासान्दै मिथिनाय बादिब्ला देवालियाव बायदि बेरग्रा मुवा गावनानै बारजों बिरफानाय क’रना बेमारिनि थाखाय गिलु-बालु । बिनिखायनो देवालिनि समाव फटका, बेरग्रा मुवाफोर गावाबालानो गावजों गाव मेथाय जालायलायोब्ला साबसिन जागोनखौ साननो हायो। देवालिया साफ्रोम सुबुं माहारिनि स्रांनि लामा जाथों । बेखौनो मिजिंग थिबाय।